OBRAZLOŽENJE

1.Uvod

Svrha Nacrta izmjene proračuna (NIP) br. 2/2019 osiguravanje je dodatnih 100 milijuna EUR odobrenih sredstava za preuzimanje obveza programima Obzor 2020. i Erasmus+, kako su odlučili Europski parlament i Vijeće u svojem dogovoru o proračunu za 2019. Povećanje odobrenih sredstava za plaćanje nije predloženo.

2.Povećanje sredstava za programe Obzor 2020. i Erasmus+

2.1. Kontekst

U konačnom dogovoru o proračunu za 2019. Europski parlament i Vijeće sporazumjeli su se „da će izmjenom proračuna u 2019. predvidjeti 100 milijuna EUR za jačanje programa Obzor 2020. i Erasmus+”. Pozvali su Komisiju da „predstavi tu izmjenu proračuna, koja neće sadržavati druge elemente, čim tehnička prilagodba višegodišnjeg financijskog okvira za 2020., uključujući izračun ukupne razlike do gornje granice za obveze, bude dovršena u proljeće 2019.”

S obzirom na to da je tehnička prilagodba sada donesena, Komisija predlaže izmjenu proračuna za 2019. kako bi se uzeo u obzir prethodno navedeni dogovor.

2.2. Povećanje sredstava za program Obzor 2020.

U Obzoru 2020., vodećem programu za potporu istraživanju i inovacijama, utvrđen je ambiciozan cilj za njegov doprinos klimatskom cilju iz proračuna EU-a. Iako rashodi za klimatske promjene pokazuju znatno povećanje u usporedbi sa sedmim okvirnim programom za financiranje istraživanja 2007.–2013. (FP7), trebalo bi povećati sredstva za posebne mjere kako bi se ostvario cilj od 35 % ukupnih sredstava proračuna programa Obzor 2020. namijenjenih za istraživačke aktivnosti povezane s klimom. Stoga se predlaže dodjela dodatnih 80 milijuna EUR za aktivnosti i projekte u tom području, točnije za istraživanje povezano s prometom i za buduće tehnologije i tehnologije u nastajanju u okviru pilot-projekta Europskog vijeća za inovacije:

-Komisija predlaže dodjelu dodatnih 34,6 milijuna EUR proračunskoj stavci Obzor 2020. 08 02 03 04 — Izgradnja resursno učinkovitog, ekološki prihvatljivog, sigurnog i neometanog europskog prometnog sustava kako bi se potaknula djelovanja protiv klimatskih promjena u 2019., a posebno za baterije, zelena vozila i ekologizaciju zrakoplovstva.

-Komisija predlaže dodjelu dodatnih 45,4 milijuna EUR proračunskoj stavci Obzor 2020. 08 02 01 02 — Jačanje istraživanja o budućim tehnologijama i tehnologijama u nastajanju radi povećanja iznosa za „Revolucionarnu proizvodnju energije bez emisija radi potpune dekarbonizacije” i „Energiju i tehnologije povezane s klimatskim promjenama”. To djelovanje će uglavnom pružati potporu multidisciplinarnom istraživanju novih čistih, kompaktnih i pristupačnih načina proizvodnje energije usmjerenih na samostalne, mobilne ili prijenosne upotrebe. Odabrat će se projekti koji će otvoriti put radikalno novim potpuno dekarboniziranim tehnologijama kojima će se ograničiti učinak energetskog sektora na klimatske promjene.

2.3. Povećanje sredstava za program Erasmus+

Program Erasmus+ EU-ov je program kojim se podupiru obrazovanje, osposobljavanje, mladi i sport u Europi. Programom će se omogućiti da više od četiri milijuna Europljana može studirati, osposobljavati se i stjecati iskustvo u inozemstvu u razdoblju 2014.–2020.

Komisija predlaže dodjelu dodatnih 20 milijuna EUR proračunskoj stavci Erasmus+ 15 02 01 01 — Promicanje izvrsnosti i suradnje u području europskog obrazovanja i osposobljavanja te njegovo značenje za tržište rada. Tom dodjelom povećala bi se financijska potpora EU-a za glavne aktivnosti tog programa povezane s mobilnosti, posebno u području visokog obrazovanja i strukovnog obrazovanja i osposobljavanja, kao i centara strukovne izvrsnosti. Povećat će se sredstva i za europska sveučilišta, novo djelovanje osmišljeno u okviru europskog prostora obrazovanja do 2025.

2.4. Financiranje

S obzirom na to da u općem proračunu za 2019. nema razlike do gornje granice u naslovu 1a Konkurentnost za rast i zapošljavanje, povećanje sredstava u odobrenim sredstvima za preuzimanje obveza za programe Obzor 2020. i Erasmus+ financirat će se iz ukupne razlike do gornje granice za obveze.

Komisija smatra da u ovoj fazi nije potrebno povećavati odobrena sredstva za plaćanje za ova dva programa u proračunu za 2019.





3.Sažeta tablica po naslovima VFO-a